LidanRubinov/Halacha-QA huggingface dataset:
שאלה: הכשרת כלים מחרסינה: קניתי סט צלחות וכוסות מחרסינה (בארה"ב). בקופסא היה כתוב שהכלים עשויים מ-(STONEWERE). הכלים מבריקים, אך לא משכבה לבנה אלא בצבע שמנת נוטה לבז. בכוסות אני משתמשת לחלבי ובצלחות אני משתמשת לבשרי. הכנסתי את הכלים לאותו מדיח כלים בטמפרטורה של 55C, מתוך הרגל בבית הורי שמכניסים את כלי הזכוכית יחד לאותו מדיח. שטפתי לפני ההכנסה את שאריות המזון הבשרי במים, וגם את החלבי. בעלי העיר את תשומת ליבי לכך שיש בעייה עם כלי חרסינה. מתוך הסט שכולל 12 סועדים השתמשתי רק ב-6 מהצלחות ואולי ב-4 מהכוסות, ומכיון שסידרתי את כולם בארון רק לאחר ההדחה אין לי מושג איזה מן הכלים התערבבו במדיח ואיזה לא. מה עלי לעשות? האם ניתן להכשירם? (אנחנו אשכנזים).
תשובה: בגלל שמדובר בהפסד ניתן לסמוך על כך שהכלים בלעו רק בעירוי ולא בבישול ממש ומכיון שהציפוי של הכלי הוא זגוגי, שאולי אינו בולע, הכלי ספק נאסר. ומכיון שיש דעת יחיד שניתן להגעיל כלי חרסינה ע"י הגעלה ג' פעמים, את הכלים המסופקים יש להגעיל ג' פעמים במים רותחים. לא לשוטפם בקרים מיד! לעצם התקלה, גם מי שסובר שכלי זכוכית אינם בולעים, אין להדיח יחד כלי בשר וחלב בגלל חשש לבישול שאריות המזון.
שאלה: שאלות על פירוש פסוק ופירוש בתפילה: ישנו הפסוק: "הנה לא ינום ולא יישן שומר ישראל". תנומה זוהי שינה קצרה או שנת עראי, אם ידוע לי נכון, ושינה זאת שינה ממש. אז סדר הפסוק צריך להיות שונה, שהנה לא יישן ולא רק שלא יישן אלא אפילו לא ינום שומר ישראל, אז איך זה מתיישב? עוד שאלה: "בידו אפקיד רוחי בעת אישן ואעירה" - מהתרגום המילולי של הפסוק נשמע כאילו אנו בוחרים להפקיד את רוחנו אצל הקב"ה בשעה שאנו ישנים, אך אין זה כך ואין לנו ברירה. אז למה כתוב בלשון זו?
תשובה: 1. אכן תנומה קלה יותר משינה, כמבואר ברד"ק שם ובאבן עזרא לבראשית פרק ב פס' כא וכן בקוהלת פרק יב פס' ב, ובקוהלת מבאר האבן עזרא שכך דרך המקרא להקדים או לאחר. אולי אפשר להוסיף, שהפס' בא לעורר את האדם כנגד מחשבות העלולות להתגנב לליבו בעת צרה כאילו הקב"ה ישן ח"ו, וכנגד כך אומר - הרי הקב"ה אפילו אינו נם וכל שכן שאינו ישן וממילא כל רגע ורגע הוא שומר על ישראל! 2. משפט זה יוסד ע"פ לשון הפסוק בתהלים, פרק לא פס' ו: "בידך אפקיד רוחי.", אולם שם המשמעות היא שונה. הפרק עוסק בכך שדוד המלך מלא בביטחון בה' וסומך ונשען עליו וה' מצילו מאויביו, ובמקביל לפסוק שם "בך ה' חסיתי" כך אומר "בידך אפקיד רוחי".
שאלה: שבועה של אחותי הקטנה: חברתה של אחותי הקטנה אמרה שתספר לה משהוא אם תשבע שלא לספר. אחותי בתור ילדה קטנה שלא מבינה את משמעות השבועה נשבעה בתורה ובסבנו. היא התכתבה באינטרנט עם חברתה והראתה לי את השיחה כך שיצא לי לדעת. יש לי 3 שאלות: א : אם מה שאחותי עשתה הייתה הפרת השבועה? ב : אם אפשר להתיר את השבועה? ג :מה תוצאה של הפרת שבועה כזו בכל מקרה? וערב טוב.
תשובה: מי שלא מבין את משמעות השבועה (ילדה הקטנה מגיל 11) אין השבועה תופסת.
שאלה: נטילת ידיים עם לק בציפורניים: האם לק בציפורניים מהווה חציצה בנטילת ידיים או שאין בעיה בכך ואפשר לשים לק שאינו בולט?
תשובה: אם הלק שלם ולא חלקי על הציפורן, מותר ללא בעיה.
שאלה: "לא תהיה לו כנושה" בבנק: אני עובד בבנק למשכנאות במחלקת פיגורים. אנחנו אמורים לדאוג שהלווים שבפיגור במשכנתא יחזירו את החוב שלהם. האם לבנק שיש לו היתר עיסקה וכד יש את האיסור של לא תהיה לו כנושה, והאם לי כעובד קטן יש? כלומר מה גבולות האיסור?
תשובה: האיסור של לא תהיה לו כנושה חל רק במקרה שיודעים בוודאות שאין לאדם מה לשלם, ובכל זאת לוחצים עליו. אולם לא יודעים אם יש לו או אין לו וכותבים לו תזכורות וכדו' אין בזה דין של לא תהיה לו כנושה. לפעמים אנשים מתחמקים מלשלם למרות שיש להם מה לשלם.
שאלה: רעידת אדמה ע"פ ההלכה: בעקבות השריפה בכרמל והאשמות כלפי הנהגה שלא התכוננו מספיק, החליטו במשרד התשתיות לצאת בקמפיין על רעידת אדמה ענקית שצפויה לבוא כדי שלא יוכלו להאשים אותם באם יקרה משהו. איך צריך להתייחס לכך ע"פ ההלכה? האם להתחיל למגן את הבית ולהתכונן ולהיערך לזה ולעשות כל מה שכותבים או שזה נחשב פגם באמונה? איך אפשר להחליט שתהיה רעידת אדמה בלי להתייחס לקיומו של ה בעולם והחלטתו הי זו שקובעת? מקווה שהובנתי!
תשובה: גם אני תמה על הקמפיין הזה. האם לא יוצא שכרו בהפסדו. שכן הוא מטיל פחד דמיוני מיותר. אמנם אם הקמפיין הזה יביא להכרת קטנותו של האדם ואי יכולתו למנוע רעידת אדמה וזה יגביר את יראת ד' וחשבון הנפש כי אין אתה יודע מה ילד יום וצריך להיות זכים וטהורים תמיד. אזי יש בקמפיין הזה מעלה.
שאלה: לעזור לבנותי מכספי מעשר: האם ניתן לעזור לבתי הנשואה מכספי מעשר, וכן לבנותי הרווקות בעזרה כגון: נסיעות לבית הספר, הוצאות לבית הספר, שיעורים פרטיים במקצועות שהבנות מתקשות? יש לציין שיש לי 5 בנות, אחת נשואה. כמו כן, האם ניתן לתת מתנות לאירועים מכספי מעשר?
תשובה: אם המצב הכלכלי של בתך הנשואה מצריך תמיכה שלכם (והם לא חיים באופן בזבזני), ניתן לתת להם מכספי מעשר. מה שההורים מחוייבים לתת לילדיהם לא ניתן לממן מכספי מעשר אבל שיעורים פרטיים, שהם תוספת לקיים, ולימודים שבעתיד יעזרו להם בפרנסה, מותר. מתנה לארוע לא ניתן לתת מעשר כספים אלא אם כן מדובר באנשים נצרכים ואת מוסיפה על מה שהתכוונת לתת. חשוב להקפיד גם על מתן צדקה שאינו לבני המשפחה.
שאלה: פדיון הבן שסבא רבה שלו הוא לוי: רציתי לדעת האם עלינו לעשות לבננו פדיון הבן. בעלי אינו כהן או לוי, ואני לא יודעת אם אני כן או לא. אמא שלי היא בת לוי אבל התחתנה עם אבי שאינו לוי. ולכן יהיה פדיון או לא?
תשובה: רק אם בעלך כהן או לוי או שאביך הוא כהן או לוי, לא יהיה פדיון. במקרה שתיארת, יש לעשות פדיון. מזל טוב, הרב בנימין במברגר
שאלה: מזוזה במחסן בימינו: נא לשאול שוב עד הסוף, לכבוד הרב שליט"א אל נא אהא כמטריח אך תורה היא וללמוד אני צריך: בנידון שאלתי אודות חיוב מזוזה במחסן, שהרב ענה שכנראה שפעם היו ישנים או משתמשים שם והיום לא משתמשים במחסן. מדוע אין לפרש ההלכה כפשוטה שבית הבקר ובית העצים וכד חייבים במזוזה הואיל והם משימושי האדם, והרי הם כלולים ונטפלים ל דירתו העיקרית? כי נראה לי שקשה מאד לחדש שמדובר רק באופן שאדם ישן ודר במקומות כאלו. והלא כל כגון זה היה לפוסקים לפרש הדבר. שוב, לשעבר וסליחה על הטירחה. בכבוד וביקר.
תשובה: לא מדובר דווקא שאדם יישן ממש במקומות אלו, אלא שמקומות אלו יהיו ראויים לכך שאדם יוכל לישון בהם. כיום הרפתות בנויות בצורה שלא שייך שאדם יישן שם. בדורות קודמים בהם תרנגולות היו מסתובבות בתוך הבתים, גם הרפתות היו ראויות לשינה של אדם.
שאלה: תחנות דלק פתוחות בשבת: א. האם מותר לתדלק בתחנות שפתוחות בשבת? ב. האם מותר לתדלק בתחנה שרק השירות העצמי פתוח בשבת?
תשובה: יש לחזק את שומרי השבת ולא לעודד את מחלליה. לכן יש לתדלק, גם תדלוק בשירות עצמי, בתחנה שומרת שבת.
שאלה: בקשת רחמים בברית מילה: מה המקור לבקשת הרחמים ("או"א קיים את הילד הזה.") לאחר ברכת "אשר קידש"?
תשובה: ברכת אשר קידש היא שבח והודאה על העבר, ותפילת קיים את הילד היא בקשה על העתיד - שה' ייתן כח להורים לגדל את הילד לתורה ומצוות בבריאות מלאה וכו'.
שאלה: סוף האבלות בשנה מעוברת: אבי נפטר ב-יט בניסן. מתי מסתיימים 11 חודש ומתי מסתיימת שנת האבלות, כאשר יט בניסן השנה הוא חודש 13 לפי הלוח העברי?
תשובה: את הקדיש יש לומר 11 חודש, כלומר, עד ל-יח באדר א'. האבלות נוהגת 12 חודש, עד ל-יח באדר ב'. הספרדים נוהגים לעלות בתאריך זה לקבר ואילו האשכנזים בתאריך הפטירה, יט בניסן. אם אתם נוהגים שלא לעלות לקבר כל חודש ניסן, תעלו באדר ב'.
שאלה: תנועת נוער מעורבת:. אני בת 15, משתתפת בתנועת נוער-בני עקיבא- בסניף שלנו מגיל 15 (חבריא ב ) כל הפעולות הם מעורבות, ישנם מסיבות של חגים,על האש וכל מיני פעולות מעורבות. יש גם גמ"ח, שכל חבריא ב באים לארגן את המצרכים וכו. והגמ"ח גם מעורב. באים אליו גם בנים וגם בנות. אמנם אני מרגישה ממש סיפוק וטוב עם זה שאני באה לארגן את המצרכים לגמ"ח, אך בגמ"ח נוצרים כל מיני דיבורים עם בנים וכו. לכן כל הטוב והסיפוק שאני מרגישה עם זה שאני באה לגמ"ח, כאילו הולך לי. יש לציין שהחברות הקרובות שלי כן קרובות לבנים, ואין להם בעייה עם זה. וככה כמעט גם כל השאר. לכן יותר קשה לי לשמור על מרחק. כמו בגמ"ח קורה גם בערבי יום שישי- יש שיעור תורה (בערך שעה.) ולאחר מכן כולם מדברים אחד עם השנייה ונוצרים המון קשרים. מכיוון שאני גרה קצת רחוק אני צריכה לחכות לכל שאר הבנות, עד שהן מסיימות לדבר עם הבנים וכו. בנוסף, לפעמיים בנים גם באים איתנו בדרך. אחרי כל זה, ממש הייתי רוצה להיות מדריכה, השבט שאני יוכל להדריך בו זה בנות בלבד. אך אני יצטרך להיות נוכחת בכל הפעולות של חבריא ב, שהם מעורבות. וכן גם בישבצ"ים שהם גם מעורבים. מה עלי לעשות?. תוודה מראש
תשובה: : השאלה מצויה וצריך הדרכה אישית בענין. העיקרון תלוי ביקר בהערכה שיש לך על מה שזה יפעל עליך. ודאי שמבחינת התרומה לחברה חשוב שדווקא בנות כמותך שיש להם את העדינות ואת רגש הצניעות יהיו המדריכות של הדור הבא. אולם אם חוששת שאת תישחקי ולא יהיה לך את העוצמה להשאר בדרכך ואת עלולה להיפגע מכך אז על תלכי למקום שיפגע בך. אולם אם מעריכה שאת יכולה להמשיך בדרכך. את לא תפתחי קשר שלקקלות ראש עם בנים. את תדברי עם בנים רק לצורך ןלא סתם בשביל הכיף וכל זאת תעשי בלי להיות מלאת ביקורת על אחרים אז כדאי שתמשיכי להיות מעורבת בדעת עם חברותייך בשמירה על דרכך הטובה.
שאלה: החזרת חוב לצורכי הרבים: אני חייב סכום כסף לאדם מסויים אולם איני מוצא אותו. איזה מקום נקרא צורכי הרבים, כדי שייחשב שהחזרתי את החוב?
תשובה: כסף לבית כנסת, כסף לעמותות ציבוריות או כסף לישיבות.
שאלה: בקשה בתום פרק שירה: התחלתי לקרוא פרק שירה ואמשיך למשך 40 יום ובע"ה בלי נדר לתמיד. רציתי לדעת, מתי מבקשים את הבקשה בסיום כל יום של כל פרק אחד או בסיום כל ששת הפרקים? אודה על תשובתך וסליחה על הבורות
תשובה: מספיק לומר את הבקשה בסיום כל הפרקים.
שאלה: פיקוח נפש בשבת: כהמשך לשאלתי הקודמת לפני מספר ימים: האם מותר לבריא שנמצא בשבת במקום מסוכן, ליסוע ליישוב מרוחק יותר מהיישוב הקרוב, אם זה מועיל לו יותר? ענה לי הרב שאסור כי כשהגיע לישוב הקרוב פקעה הסכנה. שאלותי: 1. מדוע להסיע חולה לבי"ח מרוחק יותר מותר, ולא אומרים שכשהגיע לבי"ח הקרוב פקעה הסכנה? 2. מה הדין אם לא הגיע עדיין לישוב הקרוב, מפאת שהישוב הקרוב אינו על דרך נסיעתו. האם צריך לשנות את מסלול נסיעתו ע"מ להגיע לישוב הקרוב דווקא או לא?
תשובה: 1. כשמסיעים יולדת לבית חולים יש את ההשפעה הפסיכולוגית על האשה אם היא חושבת שבבית חולים זה יטפלו בה פחות טוב מאשר בבית חולים אחר, זו בעיה נפשית והפוסקים התחשבו בה. אך כל זה לא שייך באדם בריא ברגע שיצא מהסכנה. 2. יש לעשות כל מה שיחסוך בנסיעה, כולל שינוי המסלול.
שאלה: שאילת כלי כסף וזהב ממצרים: אנו קוראים בתורה שכאשר עם ישראל יצאו ממצרים, הם הצטוו לשאול כלי כסף וכלי זהב, וכך יצאו ברכוש גדול. לעומת זאת, לא מצינו בשום מקום שהם החזירו את זה - אם כן, למה זה נקרא "שאילה"? אני לא שואל על הזכות המוסרית לקחת מהם - שהרי הם עבדו בפרך מאות שנים, ולא קיבלו שכר, אלא על האופן שזה נעשה - למה זה היה צריך באופן של שאילה דוקא? אני מבין שאולי היה יותר קשה לקחת מהם - אם היו מבקשים את זה כמתנה, אבל האם זה מצדיק לשקר ולהגיד שלוקחים רק בהשאלה? וגם, האם שייך לומר שהקב"ה שנתן 10 מכות וכו נמנע חלילה ממנו לגרום להם שימסרו את הכסף והזהב מרצונם ללא תירוץ ה"שאילה"? מראש.
תשובה: אם הם לא היו מבקשים לשאול אלא במתנה, המצרים לא היו מסכימים לתת להם את כליהם.
שאלה: מעשר כספים מדירה שכורה: אני צריך קצת עזרה בחישוב המעשרות: קבלתי 600 אלף ש"ח. קניתי בזה דירה ב-900 אלף וכעת מרוויח שכר דירה כל חודש. ממה חייב וממה פטור להפריש? כלומר, האם אני צריך להפריש מה-600 וגם מהשכר דירה החודשי או שהיות וה-600 נכנס לקניית הדירה אולי יחשב כהוצאות ואפריש רק מהשכר דירה ורק כשאמכור את הדירה אתחייב גם ב600? לסיכום: 1.האם צריך להפריש מה-600000? 2. האם צריך להפריש מהשכר דירה החודשי שאני מרוויח?
תשובה: צריך להפריש גם מה-600,000 וגם משכר דירה החודשי.
שאלה: אכילת תותים ותירסים: עקב מחלוקות ובלבול רב בדעות רבנים גדולים שאינם חיים בשטח (אף שהיו בשטח השדה), איננו יודעים מה נפסק לגבי התותים ותירסים? מה דעת הרב - האם מותר לאכול תותים? ומה תהליך ההכשרה. וכן לגבי תירסים.
תשובה: בתירס הדבר תלוי בעונת השנה ואיך נראים הקלחים. יש לעשות בדיקה מדגמית על ידי גירוד חלק מהגרגירים ובדיקה אם יש חרקים בין הגרגרים. אם בשלושה קלחים לא נמצאו חרקים, ניתן לאכול את כל הסחורה שנבדקה. לגבי תותים, יש להוריד את האיזור של העלה וכן את הקצה השני, לאחר מכן יש לשפשף את כל התות עם אמה על ידי סקוטש'. יותר מזה אין מה לעשות - התורה לא ניתנה למלאכי השרת.
שאלה: להניח תפילין עם חולצה שישנתי איתה: האם מותר להניח תפילין עם חולצה שישנתי איתה?
תשובה: בתפילה ראוי להיות לבושים בבגדים מכובדים ונקיים. לכן, עדיף שלא להתפלל עם בגד שישנת בו. אולם אם הבגד נקי ונראה מכובד, מותר להתפלל איתו.
שאלה: הרהורים רעים מלימוד התורה: מה אפשר לעשות אם מלימוד התורה עצמו עולים לי הרהורים רעים ואיך להתייחס אליהם? אפשר ללמוד נושאים כאלו בעיון או רק מה שהכרחי? הבעיה היא שזה מה שלומדים כרגע בישיבה רי עיון ואני לא יודע אם יצא שכרי בהפסדי. תלמיד שיעור א
תשובה: לימוד התורה מטהר ומקדש. גם אם עוסקים בסוגיות הלכתיות של חיי משפחה. כך צריך להיות כי הלימוד מופשט. אבל מי שהנושאים הלמודיים המסויימים הללו מעוררים בו הרהורים רעים עדיף שיעבור לסוגיות אחרות. עלה בתורה בקדושה ובטהרה.
שאלה: כשרות בשר הגדל במעבדה: הרב אני סטודנטית להוראת המדעים במכללת חמדת הדרום ואחד הקורסים שאני לומדת נקרא "הלכה ומדע". בסיום הקורס עלי להגיש עבודה בתחום המעניין אותי בנושא מדע והלכה. לאחר קריאת מחקרים מדעיים מהשנים האחרונות מצאתי עניין בתחום של גידול בשר במבחנה, (שמצד אחד זה בשר לכל דבר וצד שני זה לא בדיוק בשר ואפילו צמחונים יכולים לאכול ממנו). נושא זה ע"פ מה שקראתי תופס תאוצה בשנים האחרונות, וכן מדברים על כך שבעתיד תהיה זו הדרך הבריאה והזולה ביותר לייצור בשר עוף. בעקבות הנושא יש לי מספר שאלות שאשמח אם תוכל לענות עליהן: א. מה בנוגע לכשרותו ולשחיטה שלא קיימת בו? ב. האם ניתן לאכול בשר מתורבת שהתא הראשוני שלו אינו כשר? (לא נשחט כראוי או שהבהמה טמאה) ג. האם צריך לחכות בין אכילתו לבין אכילת מוצר חלבי? ד. שאיפת המדע היא שבעתיד כל המשקים יתבטלו ובשר וחלב ייוצרו במעבדות בלבד, יתכן כי עניין הבשר חלב יהיה לא רלוונטי יותר? מהם המקורות ההלכתיים במידה והבשר נאסר לאכילה? מצרפת קישור
תשובה: וברכת ד'. כדאי לקדם את הנושא. מבחינה הלכתית כל דבר שאין בו רוח חיים איננו שייך בשחיטה, כך שבשר מבחנה לא שייך בו שחיטה, כיוון שאין כאן בהמה חיה. אולם מאידך, אם התאים הראשונים יהיו בשר טמא יתכן שהכל יאסר כדין היוצא מהטמא טמא או כדין מעמיד ונותן טעם שאיננו בטל אפילו באלף. אלא שיצטרכו לדעת כיצד פעולה זו נעשית, האם התא איבד את עצמו ומעלתו וכעת הוא פנים חדשות, וזה תלוי במציאות שאפשר לענות עליה רק כשיודעים את פרטי המקרה. בהצלחה במחקר החדש, צריך לקדם את העולם בדברים חדשים ומעניינים, ובלבד שיהיה בריא יותר. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: חסכון בעלויות ועובדים ערבים: אנו גרים בבני ברק ויש בו את הסופר "יש" שהוא ממש זול ועם הכשרים מהודרים. הבעיה שעובדים שם ערבים וגם בנות יהודיות. בעלי טוען שהוא לא רוצה לפרנס ערבים ואף אומר שלא ייתכן שהוא תורם ל"יד לאחים" מחד ומאידך מפרנס את הערבים האלה. אנחנו בעלי הכנסה מאד נמוכה ויש לנו ב"ה תינוקת. שאלתי היא האם יש מקום להקפיד שלא לקנות בסופרים כאלה או שניתן לחסוך (בצורה משמעותית) וכן לקנות?
תשובה: אם קשה לבעלך נפשית לקנות במקום זה יש להתחשב בו בפרט בזמן שיש בו שנאה מצד הערבים אלינו. ואשה כשרה העושה רצון בעלה תתברך מן השמים עם בעלה בפרנסה טובה.
שאלה: האם מותר להכנס לפיקוח נפש בשבת: בשבת האחרונה התארחתי בעיר דוד. המציאות היא שמי שהולך לשם גורם למאבטח שבכניסה לדווח בקשר לשאר המאבטחים שבשאר הבתים שיהודי מסתובב שם. זה הנוהל שלהם. האם מותר ללכת לשם בשבת? מאיזה צד?
תשובה: אנשים חיים שם חיים רגילים ושוטפים, זה כמו שיש יישובים ביהודה ושומרון והצבא צריך לשמור עליהם. יש להבדיל בין מקום שאנשים חיים בו ולכן השמירה נצרכת, לבין הליכה למקומות שאנשים לא חיים בהם, כמו טיול מחוץ לעירוב שהוא אינו נצרך דווקא בשבת.
שאלה: בדיקת פרות יבשים של טו"ב הארץ: האם נכון שבאריזה של פרות יבשים שיש לה הכשר ולא כתוב בפרוש על האריזה שחייב בבדיקה אין צריך לבדוק את הפרות כי נותן הכשרות כבר בדק? השאלה היא בעיקר על מארז פרות יבשים לט"ו בשבט של טו"ב הארץ שבהשגחת הרב ליאור שליט"א, אך גם באופן כללי.
תשובה: התולעים יכולים להגיע לפירות גם לאחר האריזה, ולכן בחורף סמוך לאריזה ניתן לסמוך על ההכשר אולם בקיץ יש לבדוק.
שאלה: בחירה חופשית - מציאות או דמיון?: ראשית, אציין כי שאלתי את השאלה מספר רבנים והתשובות שקבלתי לא סיפקו אותי בלשון המעטה. לכן אני פונה לרב בכל לשון של בקשה שיאמר לי דעתו. השאלה היא בעניין הבחירה החופשית. בניסויים שונים שנערכו התגלתה תופעה כי המחוקרים יכולים לדעת את בחרתו של הנבדק עוד לפני שהאחרון היה מודע לקבלת ההחלטה מצידו. "לפני מספר עשורים, בנג מין ליבט, מנתח נוירולוגי אמריקאי והאנס קורנהובר, פיזיולוג גרמני, ערכו ניסויים במתנדבים כדי לבדוק רצון חופשי. הם הורו לנבדקים לנענע את אצבעם מדי פעם באופן אקראי בכל עת שירצו בתוך פרק זמן של עשר דקות. בבדיקת EEG - רישומי הפעילות החשמלית במוח, החוקרים מצאו ששלושה רבעי שנייה לפני שהאצבע ממש נעה, נוצר פוטנציאל חשמלי במוח. הם כינו אותו "פוטנציאל המוכנות". עם זאת, תחושת הרצון העצמי של הנבדק חפפה כמעט בדיוק לרגע שבו האצבע זזה. גילוי זה עורר גל של התרגשות בקרב פילוסופים החוקרים רצון חופשי. האירועים במוח נרשמו כשנייה לפני שהאדם חווה את תחושת ה"רצון" להנעת האצבע, למרות שהרגשתו הסובייקטיבית היא שרצונו הוא שהניע את האצבע! אך כיצד ייתכן שהרצון הוא שהביא לתזוזת האצבע, אם האירוע במוח נרשם שנייה קודם לכן? נראה כאילו המוח הוא המפקד עלינו, ותחושת הרצון החופשי אינה אלא רציונליזציה-שלאחר-מעשה - אשליה. כמעט כמו שהמלך קאנוט (Canute) חשב שיש בכוחו לשלוט על הגאות והשפל, או שנשיא אמריקאי מאמין שהוא אוחז במושכות העולם". בנוסף, ניסוי שנערך לפני שנתיים "האריך" את זמן הידיעה לעד כ-7 שניות. ובעברית השאלה שעולה מכך היא, האם האדם באמת בוחר בחירה חופשית או שהרגשת מודעות הבחירה שלו היא אשליה ואיננה יותר מקביעת ידועה מראש? בבקשה הרב אני פונה בכל לשון, אנא אמור לי את דעתך. אינני מוצא מזור לנפשי.
תשובה: עליך לקרוא את המאמר בעברית עד סופו ובו תראה את התייחסות החוקר לשאלתך: "מסכם פרופסור היינס: אין אנו טוענים שהמחקר הוכיח שאין רצון חופשי. המחקר הראה שהחלטות כבר מוכנות, באופן לא מודע, זמן ארוך הרבה יותר ממה שסברנו קודם לכן. אין אנו יודעים עדיין היכן מתקבלת ההחלטה הסופית. עלינו עוד לחקור האם החלטה שהוכנה בחלקי מוח אלה ניתנת לשינוי". גם אותו חוקר אינו יודע כיצד מתבצעת הבחירה של האדם. זה שיש תנועות במח שמהן ניתן לחזות מה הבחירה אינו שולל את הבחירה או את האפשרות לשנות בפועל את נטיית השכל לבחור בדבר אחר. אדם שרוצה דבר מסויים - אם ישאל האם הוא רוצה, המח יראה שהוא רוצה כי זו נטייתו הטבעית, אבל בסוף הוא יתגבר ויחליט שהוא לא רוצה. אם הוא יחליט שהוא רוצה זה לא אומר שההחלטה כבר נפלה אלא רק שיש לו נטיה להחלטה זו. הדברים גם מתבארים במשפט אחר מתוך אותו מחקר: "תבניות זעירות של פעילות באונה הקדמית של המוח אפשרו לחזות את האפשרות שנבחרה עוד לפני שהנבדקים ידעו שהם עומדים להחליט לבחור בה. החיזוי לא היה אמנם מושלם, אך היה בבירור יותר מסתם הסתברות מקרית". - החיזוי לא היה מושלם.
שאלה: ציור פנים לשמש: יש לנו תחרות של חסכון בחשמל, האם מותר לצייר לשמש פנים אם אנו לא מתכוונים?
תשובה: מותר.
שאלה: בדיקת שאלות לפני מבחן: אם המורה עומד לחלק מבחן וחבר שלי ראה שאלה לפני שהמורה חילק את המבחן. האם מותר לבדוק אותה בספר לפני המבחן, הרי המבחן הוא לבדוק האם אתה יודע את השאלות וגם לפני הבדיקה ידעתי? ואם אסור וזאת הייתה בגרות בהיסטוריה, מה לעשות?
תשובה: המבחן נועד לברר את ידיעותיו של התלמיד ולכן מדובר בחוסר ישרות.
שאלה: לשנות הרגל של לשון הרע : הרב אני לא מבין. מי שמדבר או שומע לשון הרע מאבד את כל זכויותיו לאדם שדיבר עליו או שמע עליו - על מי מדובר? על כל אחד או בעל לשון הרע? אם עובדים על זה, אי אפשר לשנות את כל טבע הדיבור ביום אחד וספק אם אפשר ונצליח בכל החיים. אם זה עבירה אחת אני מבין, רוצים לשנות, אבל כל הדברים האלה מפחידים אותי אי אפשר להיות רגוע ככה. מה ההדרגה שהרב מציע?
תשובה: הרבה ללמוד את ספרי החפץ חיים והשתדל כל פעם לקיים סעיף אחד, במשך הזמן תרגיש שינוי.
שאלה: פניה לרב בגוף שלישי: אין לי ספק שצריך לכבד רבנים. השאלה שלי היא לגבי הקביעה "שפניה בגוף שלישי היא דרך של כבוד", מנא הני מילי? נראה לי שזה תרגום משפות ארופאיות. לא הייתי מטריח את הרבנים אבל זה נראה עברית קלוקלת.
תשובה: אני חושב שאתה צודק וזה לקוח ממקומות אחרים. כאשר אנו פונים לקב"ה אנו אומרים לו 'ברוך אתה' בגוף שני. ניתן לדבר לרבנים בכבוד גם בפניה בגוף שני, אינני חושב שצריך לדבר דווקא בגוף שלישי.
שאלה: תפילת נשים ביחידות וקידוש: אם אני מתפללת מנחה או ערבית לבד בבית, האם עליי לומר גם "וידוי" (אני נוהגת לומר "תפילת עמידה" ואחרי זה "עלינו לשבח"). האם נשים יכולות לומר את הקידוש של שבת בעצמן, אם אין גבר בבית?
תשובה: אין חובה לאישה לומר וידוי אולם מותר לה אם רצונה בכך. (בערבית אין וידוי). אשה חייבת בקידוש מהתורה כמו גבר. ולכן, אם אין גבר או שיש ילד קטן שאינו בר מצווה האישה צריכה לעשות קידוש. (אורח חיים סימן רעא, ב)
שאלה: שטיפת נטילת ידיים לאחר מגע בשיער: האם צריך לשטוף ליטול ידיים אחרי שנוגעים בשיער אם אני רוצה להתפלל או לברך?
תשובה: הנוגע בשיער לא צריך ליטול ידיו, המחכך ידיו בשיער צריך ליטול ידיו. (בלא ברכה)  משנה ברורה קסב נח  קסד י
שאלה: מישהו שלא נטל ידיים: אחי לא נוטל ידיים בבוקר. האם אני צריכה לנטול ידיים עם או בלי ברכה אם הוא מחבק אותי או מנשק אותי?
תשובה: הוא לא ר שהוא לא נוטל ידיים, אך את לא צריכה ליטול ידיים אם הוא נגע בך. לכתחילה ראוי שלא ייגע באוכל אך האוכל שנגע בו לא נאסר.
שאלה: שאלתי את הרבי והוא ענה תשובה שלא הבנתי: שנה הבאה אני יעשה שירות לאומי.שאלתי את הרבי אם לעשות שירות לאומי בבית חולים וזוהי תשובתו: "בברכת הצלחה בעבודתם בקודש ויזכם השי"ת לפעול לא רק בנפש האלוקית גם בשכל אשר זיכם השי"ת להיות מהמסייעים בעבודתם.המחכה לבשורות טובות ומשמחות." לא הבנתי מה זה לפעול לא רק בנפש האלוקית אלא גם בשכל.? מראש
תשובה: ב"ה לך. קראתי את מכתבך ומאוד הבנתי את ההתלבטות שלך, במיוחד כשמדובר בהחלטה משמעותית להמשך החיים שלך, ואת רוצה עזרה במציאת המקום שיתאים לך באמת. יחד עם זה, גישתי היא שדברים כאלו צריך לפעול מתוך הבנה והחלטה אישית. חלק מתהליך הבגרות של האדם וחלק מעבודת ה' של האדם היא לבחון מתוך ההיכרות שלו עם עצמו איך הוא מתקדם ואיך הוא בונה את השלב הבא בחיים שלו. הבחירה של מקום השירות לאומי צריכה להיות אישית, כל בת לפי מה שמתאים לה. לפעמים מתוך קושי אדם בוחר לברוח מהחלטות ולהפיל אותן על גדולים ממנו, אך יש בכך חסרון. אחד מהדברים הבולטים בעניין זה השאלה באגרות קודש של האדמו"ר האחרון של חב"ד. אין ספק שהרבי כשהיה חי היה גדול עצום בתורה והייתה בו רוח הקודש מיוחדת. במצב זה היה יתרון גדול לשאול אותו דברים שאנו לא מסוגלים להחליט בעצמנו. אך לאחר שהוא נפטר, חשוב לדעת לצעוד קדימה ולהמשיך להתמודד בעצמנו. לצערי הרב ישנם לא מעט אנשים שמתקשים לעבור את השינוי הזה ולכן הם שולחים את שאלותיהם בתוך ספרים. לא זו דרכנו. נשמח לייעץ, נשמח להכיר את הבת ולעזור לכוון אותה באופן טבעי למה שמתאים לה אבל לא על ידי דברים המרוחקים מן השכל. אינני מאמין בנסיון לנחש מתוך תשובות שנכתבו לאדם אחר, מה התשובה אלינו. לכן, אינני רוצה להתייחס לאגרת ההיא שממנה העתקת את הדברים. יחד עם זה מאמין אני שבת שתבחר לה מקום טוב לשירות לאומי, מקום שיחד עם תרומה לעם ישראל תשקיע גם בשמירה על רמתה הרוחנית, ואף תתקדם בכך, כגון: מסגרת שיעורי תורה, מסגרת רוחנית שעוזרת לה לשמור על עצמה, יכולה להיות לה טובה מאוד. לכן באופן המעשי כל דבר לגופו, וכדאי שתתייעצי עם אנשים שעוסקים בתחום הזה שייעצו לך, ואם אין לך אשמח להיות בקשר ולכוון אותך למשהו שיתאים לרצונות ולתכונות שלך. שיהיה בהצלחה הרב יצחק גרינבלט
שאלה: קניית אגרות חוב דרך הבנק: הרב ענה על השאלה: האם מותר לרכוש אגרות חוב בבורסה (הן מחברה ממשלתית והן מחברה פרטית) מצד דיני ריבית
תשובה: הכלל הוא : אם יש להם היתר עיסקא - אז מותר. וכמדומני שיש לחברות אלו היתר עיסקה (אך ירא שמים יברר בדיוק)." כיום קונים אג"ח דרך הבנק, האם צריך בכל זאת היתר עיסקה? תשובה: אין צורך בהיתר עיסקה, יש דעה שאגרות חוב ממשלתיות לא צריכות היתר עסקה, מכיוון שהממשלה היא ציבור ולא חל איסור ריבית.
שאלה: להילחם בתאוות האכילה: תאוות האכילה. איך אפשר להלחם במידה הזו? האם פשוט צריך למנוע מעצמי לאכול מותרות או שהעבודה במידה זו היא במחשבה?
תשובה: אם המידות המקוקלקות יש לדבר קודם כל בשפתם. אם משתלטת מידת התאווה, אדם יקבע לעצמו כללים מה אוכל מתי וכד'. העיקר לאכול מסודר ולא לחטוף. הדרך לשלוט על האכילה לקחת פנקס קטן ובו תכתוב את כל מה שנכנס לפיך במשך יום בשבוע. לא לעשות זאת כל יום. מספיק לעשות זאת יום בשבוע. יום זה יקרין על שאר הימים. עוד עצה ללמוד הלכות ברכות ולהקפיד על ההלכות. בדרך כלל זה עושה סדר באכילה.
שאלה: צדקה בכל ערב שבת: רציתי לדעת, האם בזמננו צריך לתרום צדקה מערב שבת לערב שבת כמו שמוזכר בגמרא?
תשובה: אז צורת החלוקה הייתה אחרת והעוני היה גדול ולכן היו צריכים לחלק לעניים אוכל מדי ערב שבת. היום צורת העבודה היא אחרת ובכסף שניתן לצדקה קונים להם אוכל.
שאלה: אמירת "רבי חנניה בן עקשיא": 1. למה לפני קדיש אומרים דווקא "רבי חנניה בן עקשיא אומר רצה הקב"ה לזכות את ישראל לפיכך הרבה להם מצוות שנאמר ה חפץ למען צדקו יגדיל תורה ויאדיר" 2. האם מותר ליחיד לפתוח ארון קודש סתם ככה ולהתפלל או לקרוא תהילים או משהו אחר?
תשובה: 1. קדיש דרבנן נתקן דוקא לאחר לימוד של אגדות, ומפני שלפעמים למדו רק דברי הלכה נוהגים לומר מאמר זה שהינו אגדה ולאחריו אומרים קדיש (משנה ברורה סי' נד ס"ק ט). ונראה שבחרו דוקא במאמר זה משום שעוסק בשבחה של תורה ושל המצוות, ולפיכך אין מתאים יותר מאגדה זו לומר לאחר הלימוד. 2. הדבר מותר אך לא נכון לעשות כן באופן תדיר אלא רק מידי פעם כשישנן תפילות הבאות ממש מעומק הלב, משום שצריך לשמור על יחס של יראה כלפי דברים שבקדושה, והתדירות עלולה להסיר יראה זו. כמובן שאם יש אנשים נוספים הנמצאים שם באותה שעה והדבר עלול להפריע להם או לגרום להם לטירחה אין לנהוג כן.
שאלה: טעות בברכות תפילת עמידה: 1. האם מותר ליחיד לומר "בריך שמיה" שאומרים לפני הוצאת ספר תורה? 2. אם התפלל תפילת עמידה והתחיל מילה של ברכה אחרת במקום להתחיל את אותה ברכה, למשל במקום רפאנו אמר השיבנו, מה יעשה?
תשובה: 1. יחיד אינו אומר בריך שמיה. אולם אם הוא נמצא בבית הכנסת בשעת אמירת בריך שמיה יכול להצטרף לציבור ולאומרו.  מ"ב סוף סימן קא  2. הטועה ומתחיל ברכה אחרת בשמונה עשרה - יפסיק, ויחזור לברכה שהיה צריך לפתוח בה.
שאלה: אזכרה שנה זו: אימי, הרני כפרת משכבה, נפטרה בי"ד ניסן תש"ע, נקברה בו ביום. אני מבין שקדיש אני מסיים לאחר 11 חודש דהיינו י"ג באדר א במנחה, אבילות שנה אני מסיים י"ג אדר ב. אם אני טועה אני מבקש לתקן אותי. האם יום השנה, דהיינו י"ד אדר ב למנהג האשכנזים יש לו כל משמעות שהיא למעט הפסקת דיני אבילות? האם יש לערוך אזכרה בבית העלמין?
תשובה: יום זה הוא רק הפסקת האבלות. אבל מאחר וי"ג בניסן הוא ערב פסח ויש גם נוהגים שלא לעלות בתאריך זה לקבר, אתם יכולים לעלות לקבר ולעשות את אזכרה באדר ב'.
שאלה: להעביר צדקה מ"שובו בנים": זמן רב תרמתי בהוראת קבע למוסדות שובו בנים, בירושלים. לאחרונה התפרסמו בתקשורת כל מיני ידיעות על מאבקי כוח שם, שהעלו בי חששות שמא הכסף לא מנוצל כראוי. האם אני יכול לבטל את ההוראת קבע ולהעבירה למקום אחר או שמא אסור לי להסתמך על ידיעות בתקשורת?
תשובה: הוראת קבע אינה התחייבות לכל החיים, ולכן אם יש לך חששות מותר לך להעביר את ההוראה למקום אחר.